Bejn l-20 ta' Diċembru u t-2 ta' Jannar, 8 persuni ġew immultati talli nstabu li kisru r-regoli tal-kwarantina mill-uffiċjali għas-Saħħa Ambjentali waqt l-ispezzjonijiet tagħhom. Kelliem għall-Ministeru għas-Saħħa qal lil Newsbook.com.mt li l-uffiċjali ltaqgħu ma' 3,243 persuna li kienu qed jagħmlu kwarantina waqt il-festi tal-Milied. Kull min jinstab li kiser il-kwarantina mandatorja jingħata multa ta' €3,000. Din il-multa terġa' tingħata jekk l-istess persuna tinstab li reġa' kisret il-kwarantina. Mit-Tnejn li għadda, ir-regoli tal-kwarantina nbidlu billi persuna li tkun ħadet il-booster wara ġimagħtejn, tkun tista' tagħmel kwarantina ta' 10 ijiem minflok 14-il ġurnata imma huwa importanti li din ma tesebixxi l-ebda sintomi ta' Covid għal tlett ijiem. L-awtoritajiet għas-saħħa qalu li dawn il-bidliet japplikaw għal persuni li jkunu diġà l-perjodu ta' kwarantina imma ma japplikawx għal persuni li ma tlaqqmux kontra l-Covid. Aqra aktar: Ara kif inbidlu mil-lum ir-regoli tal-kwarantina Bejn l-aħħar tas-sena u l-ewwel tas-sena, 53 persuna ngħataw ċitazzjoni mill-Pulizija talli ma kinux lebsin maskra. Mistoqsijiet mibgħuta fuq dan is-suġġett lil-LESA u lil Transport Malta għadhom ma ġewx imwieġba. Aqra aktar: 53 ċitazzjoni fl-aħħar tas-sena għax kienu bla maskra